Days of Heaven
<s>Dani raja, također Božanstveni dani (eng. Days of Heaven) je američki film iz 1978. redatelja Terrencea Malicka.</s>

<s>Radnja se odvija u godinama pred 1. svjetski rat.</s><s>Nakon što u sukobu nehotice ubije nadzornika, siromašni tvornički radnik Bill bježi iz grada.</s><s>S njim putuju mlađa sestra i njegova djevojka Abby.</s><s>Kako bi izbjegli ogovaranje Bill predstavlja i Abby kao svoju sestru.</s><s>Pronalaze posao na osamljenoj farmi u Teksasu čiji je vlasnik bogat ali teško bolestan mladić.</s><s>Njemu se svidi Abby, a Bill je nagovori da se uda i pokupi nasljedstvo.</s><s>Ona to prihvati.</s><s>No zdravlje njezinog novog muža se naglo poboljša, ona se počinje zaljubljivati u njega, a Bill postaje ljubomoran.</s>

<s>Film je dobro prihvaćen od strane kritičara.</s><s>Posebno je hvaljen snimateljski rad i izbor lijepih scena inače karakterističnih za Malickove filmove.</s><s>Mnoge scene snimane su u jutarnjim i večernjim satima čime su postignuti posebni efekti osvjetljenja (nebo bez sunca).</s><s>Snimanje se odvijalo u Alberti (Kanada).</s><s>Za vrijeme postprodukcije, Malick je proveo dvije godine na montaži pri čemu je izbacio mnoge scene dijaloga i zamijenio ih pripovjednim ulomcima Linde Manz koja u filmu glumi mladu sestru.</s><s>Da bi upotpunio film, godinu dana nakon završetka snimanja pozvao je glumce da snime dodatne scene.</s>

<s>Snimatelj Néstor Almendros dobio je Oscara i još nekoliko nagrada za najbolju fotografiju (na izradi je također sudjelovao i snimatelj Haskell Wexler) a Malick je, kao najbolji režiser, nagrađen u Cannesu i od strane američkih filmskih kritičara.</s><s>Osim toga, film je bio nominiran za Oscara i u kategorijama izrada kostima, zvučni efekti i originalna glazba.</s><s>Glazbu je izradio Ennio Morricone uz korištenje melodije iz Saint-Saënsova djela Karneval životinja: Akvarij.</s><s>2007. film je uvršten u američki Nacionalni filmski registar kao kulturno, povijesno ili estetski značajno djelo.</s>

<s>Malick je, prema tvrdnjama američkog novinara Petera Biskinda, imao poteškoća kod izrade filma i sukobljavao se s Gereom i producentima.</s><s>Nakon završetka bio je toliko iscrpljen da je preselio u Pariz i nije snimio nijedan film sljedećih dvadeset godina.</s>

<s>Radnja</s>

<s>Radnja započinje u tvornici: u nehumanim radnim uvjetima, uz zaglušujuću buku, mladi radnik Bill se sukobljava s nadzornikom.</s><s>Svađa preraste u fizički sukob i Bill nehotice ubija protivnika udarivši ga lopatom.</s><s>Odmah odluči pobjeći iz Chicaga;  sa sobom vodi mlađu sestru Lindu i svoju djevojku Abby koju također predstavlja kao sestru da izbjegnu ogovaranja ljudi koje sreću na putovanju.</s>

<s>Zajedno s brojnim lutajućim radnicima, pronalaze sezonsko zaposlenje u vrijeme žetve na osamljenoj teksaškoj farmi.</s><s>Bill postaje sve nezadovoljniji teškim radnim uvjetima i ohološću koju nadzornici pokazuju spram radnika.</s><s>Vlasnik imanja je bogat, privlačan i ponešto povučen mladić.</s><s>Dok osamljen luta svojim imanjem, on opaža lijepu Abby, ali oklijeva i ne poduzima ništa kako bi joj se približio.</s>

<s>Dok iz liječnikovih kola krade lijek za Abby, Bill slučajno čuje razgovor iz kojeg sazna kako je mladi vlasnik teško bolestan te mu ostaje tek oko godinu dana života.</s><s>Farmer, sada svjestan da nema puno vremena, skuplja hrabrosti i približava se Abby.</s><s>Pritisnut siromaštvom i brigama za njihovu budućnost, Bill je nagovara da prihvati gazdino udvaranje, uda se i zatim pokupi veliko nasljedstvo koje će joj pripasti nakon muževe skore smrti.</s><s>Njoj se ta ideja ne sviđa, ali Bill, kojemu je dosta siromaštva, inzistira.</s><s>Nakon završetka žetve, radnici napuštaju farmu, a Abby ostaje u farmerovoj kući zajedno sa svojim bratom i sestrom.</s>

<s>Uslijedi vjenčanje.</s><s>Abby isprva osjeća krivnju i nesretna je, no na bračnom putovanju uživa i počne se zbližavati s mužem.</s><s>Bill je zadovoljan zbog novostečene materijalne sigurnosti i činjenice da ne mora po čitav dan raditi, ali počinje mu smetati činjenica da je Abby s drugim muškarcem.</s><s>Njegovo zdravstveno stanje se stabilizira i postaje jasno da neće tako brzo umrijeti.</s><s>Za vrijeme zajedničkog lova, Bill pomišlja na ubojstvo.</s>

<s>Farmerov stari upravitelj sumnja da su njih dvoje prevaranti.</s><s>Očinski zabrinut, upozorava svojeg poslodavca na što se mladić naljuti, ali i sam počinje razvijati sumnju.</s><s>Istodobno, Bill uviđa da Abby voli svojeg muža.</s><s>Ljutit napušta farmu i vraća se tek nakon nekoliko mjeseci.</s><s>Svjestan da je sam kriv za nastalu situaciju, želi se konačno oprostiti od nje i otići.</s><s>No njezin muž ih vidi zajedno i to ga razbjesni.</s><s>Dok farmom haraju skakavci, Bill pomaže da ih se istjera dimom.</s><s>Farmer nasrće na njega i u bijesu izazove požar koji uništava cijelo polje.</s><s>Bill ga u samoobrani ubije i bježi s Lindom i Abby.</s><s>Farmerov stari upravitelj organizira potjeru i nakon nekog vremena ih pronalaze.</s><s>Bill pruža otpor i ubiju ga.</s><s>Abby, otprije shrvana krivnjom zbog svega što se dogodilo, smješta Lindu u djevojačku školu i ukrcava se na vlak koji prevozi vojnike, vjerojatno kako bi radila kao bolničarka (vrijeme je 1. svjetskog rata).</s><s>Linda sreće svoju staru prijateljicu, koju je upoznala dok su radili na farmi, i s njom pobjegne iz škole bez ideje kamo će otići.</s>

<s>Uloge
 Richard Gere ...</s><s>Bill
 Brooke Adams ...</s><s>Abby
 Sam Shepard ...</s><s>Farmer
 Linda Manz ...</s><s>Linda
 Robert J. Wilke ... predradnik na farmi
 Stuart Margolin ... predradnik u mlinu
 Timothy Scott ... napoličar na žetvi
 Doug Kershaw ... guslar
 Richard Libertini ... vođa vodvilja</s>

<s>izvori</s>

<s>Vanjske poveznice
 
 
 
 
 
 Essay by Adrian Martin for the Criterion Collection</s>

<s>Američki filmovi
Dramski filmovi
Romantični filmovi</s>

